Բոլշայա ռոսիյսկայա էնցիկլոպեդիա (հրատարակչություն)

Բոլշայա ռոսիյսկայա էնցիկլոպեդիա ( - Ռուսական մեծ հանրագիտարան, մինչև 1992 թվականը՝ «Սովետսկայա էնցիկլոպեդիա»  [Советская энциклопедия - Խորհրդային հանրագիտարան]), սկզբնապես խորհրդային, հետագայում՝ ռուսական գիտա-տեղեկատու գրականության խոշորագույն հրատարակչություն։ 

Հիմնադրվել է 1925 թվականին, Մոսկվայում՝ հանրագիտարանների հրատարակման համար, 1930 թվականին վերակառուցվել է Պետական՝ բառարանա-հանրագիտական հրատարակչության, 1935 – 1949 թվականներին՝ «Խորհրդային հանրագիտարան» պետական ինստիտուտի, 1949 – 1959 թվականներին՝ «Խորհրդային մեծ հանրագիտարանի» պետական գիտական հրատարակչության, 1959 – 1963 թվականներին՝ «Խորհրդային հանրագիտարան» պետական գիտական հրատարակչության, 1963 թվականից՝ «Խորհրդային հանրագիտարան» հրատարակչության։ Լույս է ընծայել բազմահատոր համապարփակ և ճյուղային միահատոր հանրագիտարաններ, հանրագիտական բառարաններ, գիտության, տեխնիկայի և մշակույթի տարբեր բնագավառների գծով տեղեկատուներ։ 

Համապարփակ հանրագիտական հրատարակություններն են եղել Սովետական մեծ հանրագիտարանը (3 հրատարակություն), Խորհրդային փոքր հանրագիտարանը (3 հրատարակություն), Հանրագիտական բառարանը (3 հրատարակություն) Խորհրդային մեծ հանրագիտարանի տարեգիրքը (1957 թվականից)։ Ճյուղային հանրագիտական հրատարակություններից են՝ Սովետական պատմական, Փիլիսոփայական, Մանկավարժական, Տնտեսագիտական, Բժշկական մեծ (3 հրատարակություն), Բժշկական փոքր, Գյուղատնտեսական, Անասնաբուժական, Գրականության համառոտ, Թատերական, Երաժշտական և այլ հանրագիտարաններ։ 

Հետխորհրդային տարիներին գործում է որպես շահույթ չհետապնդող կազմակերպություն.։

Ծանոթագրություններ 

Հրատարակչություններ
1925 հիմնադրված հրատարակչություններ